
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ

Κυριακή, 30 Αυγούστου 2026

ΔΕΛΤΙΟ ΤΥΠΟΥ

Τραυματισμός αλλοδαπής στη Μήλο – Θάνατος άνδρα στην Εύβοια – Θάνατος αλλοδαπού στο Πόρτο Λάγος –Εντοπισμός 38 αλλοδαπών στο Φαρμακονήσι - Διακομιδή ασθενούς

Τις πρωινές ώρες σήμερα, ενημερώθηκε η Λιμενική Αρχή της Μήλου  από εκμισθωτή μηχανοκίνητων λέμβων και ταχύπλοων σκαφών για τον τραυματισμό 34χρονης αλλοδαπής (υπηκόου Αυστραλίας) κατά τη διάρκεια κολύμβησης, συνεπεία αποκόλλησης βράχων στη θαλάσσια περιοχή «ΚΛΕΦΤΙΚΟ» της Μήλου.
Άμεσα ενεργοποιήθηκε το τοπικό σχέδιο έκτακτης ανάγκης και για την περιοχή απέπλευσαν Περιπολικό σκάφος Λ.Σ.-ΕΛ.ΑΚΤ. καθώς και το σκάφος «ΠΑΣΧΝΑ 21» Τ.Ρ. 1363. Η τραυματίας παρελήφθη και μεταφέρθηκε στο λιμάνι του Αδάμαντα με το επιβατηγό-τουριστικό (Ε/Γ-Τ/Ρ) σκάφος «ΒΟΛΚΑΝΟ» Ν.Μ. 47, το οποίο βρισκόταν στην περιοχή για περιηγητικό πλου. Από εκεί, διακομίστηκε με ασθενοφόρο του ΕΚΑΒ στο Κέντρο Υγείας Μήλου, ενώ πραγματοποιήθηκε αεροδιακομιδή της σε νοσοκομείο των Αθηνών για περαιτέρω ιατρική φροντίδα και νοσηλεία.
Από το Λιμεναρχείο Μήλου, που διενεργεί την προανάκριση, συνελήφθη ο κυβερνήτης του Ε/Γ-Τ/Ρ σκάφους στο οποίο επέβαινε η 34χρονη, για παράβαση του άρθρου 314 του Π.Κ. («Σωματική βλάβη από αμέλεια») σε συνδυασμό με την υπ' αριθμ. 2131.2/1241/2023/15-11-2023 Απόφαση της Λιμενικής Αρχής Μήλου, η οποία απαγορεύει την προσέγγιση σκαφών και λουόμενων σε απόσταση μικρότερη των 25 μέτρων στη συγκεκριμένη θαλάσσια περιοχή.

*****

Τις μεσημβρινές ώρες σήμερα, ενημερώθηκε η Λιμενική Αρχή της Χαλκίδας, ότι ένας 82χρονος ημεδαπός ανασύρθηκε χωρίς τις αισθήσεις του,  από τη θαλάσσια περιοχή της παραλίας «ΝΕΑΣ ΛΑΜΨΑΚΟΥ» Ν. Ευβοίας. Ο 82χρονος διεκομίσθη με ασθενοφόρο όχημα του ΕΚΑΒ στο Γενικό Νοσοκομείο Χαλκίδας, όπου διαπιστώθηκε ο θάνατός του.  Από το Κεντρικό Λιμεναρχείο Χαλκίδας που διενεργεί την προανάκριση, παραγγέλθηκε η διενέργεια νεκροψίας - νεκροτομής στην Ιατροδικαστική Υπηρεσία Αθηνών.

*****

Τις μεσημβρινές ώρες σήμερα, ενημερώθηκε η Λιμενική Αρχή του Πόρτο Λάγους, ότι ένας 58χρονος αλλοδαπός (υπήκοος Βουλγαρίας) ανασύρθηκε χωρίς τις αισθήσεις του, από τη θαλάσσια περιοχή της παραλίας «ΕΡΑΣΜΙΟΥ» Ξάνθης. Στον 58χρονο παρασχέθηκαν οι πρώτες βοήθειες από ναυαγοσώστες και στη συνέχεια διακομίστηκε με ασθενοφόρο όχημα του Ε.Κ.Α.Β. στο Κέντρο Υγείας Αβδήρων, όπου διαπιστώθηκε ο θάνατός του. Από τη Λιμενική Αρχή του Πόρτο Λάγους που διενεργεί την προανάκριση, παραγγέλθηκε η διενέργεια νεκροψίας – νεκροτομής στην Ιατροδικαστική Υπηρεσία Θράκης.

*****

Τις πρωινές ώρες σήμερα, ενημερώθηκε η Λιμενική Αρχή της Λέρου  για την ύπαρξη ατόμων στο Φαρμακονήσι. Αμέσως διενεργήθηκαν χερσαίες έρευνες από στελέχη του Κλιμακίου Ειδικών Αποστολών (Κ.Ε.Α.) Λ.Σ.-ΕΛ.ΑΚΤ. Φαρμακονησίου, τα οποία εντόπισαν συνολικά 38 αλλοδαπούς (26 άνδρες, 9 γυναίκες και 3 ανήλικα). Οι ανωτέρω μεταφέρθηκαν με Περιπολικό σκάφος Λ.Σ.-ΕΛ.ΑΚΤ., με τη συνδρομή Περιπολικού Πλοίου Λ.Σ.-ΕΛ.ΑΚΤ., στο λιμάνι Λακκίου Λέρου και στη συνέχεια στην Κλειστή Ελεγχόμενη Δομή (Κ.Ε.Δ.) του νησιού. Μία 19χρονη αλλοδαπή (υπήκοος Σουδάν) διακομίστηκε προληπτικά στο Κέντρο Υγείας Λέρου. Προανάκριση διενεργείται από το Λιμεναρχείο Λέρου.

*****

Με μέριμνα του Κέντρου Επιχειρήσεων του Λιμενικού Σώματος - Ελληνικής Ακτοφυλακής διακομίσθηκε, τις απογευματινές ώρες σήμερα, από το λιμάνι της Δάφνης Α.Ο. στο λιμάνι της Ουρανούπολης, με Περιπολικό σκάφος Λ.Σ.-ΕΛ.ΑΚΤ., 59χρονος, ο οποίος έχρηζε άμεσης νοσοκομειακής περίθαλψης.

